
A téma aktualitását az adja, hogy hazánkban sok nagyszerű, családi kereteken belül működő vállalkozás akad, melyek szinte az ismeretlenség teljes homályába vésznek. Ennek oka azonban nem feltétlenül a tőkétlenség, nem is az, hogy e cégek minőségtelen terméket gyártanak, vagy szolgáltatást nyújtanak, hanem az, hogy nem tudják, hogyan álljanak neki a maguk körüli hírverésnek, mert nem tudnak alkalmazni ehhez értő személyt, vagy nincsen akkora büdzséjük, hogy fel tudjanak fogadni egy ügynökséget kampányaikhoz.
Figyelemmel kísértem egy ilyen családi vállalkozás kísérleteit az első pillanatoktól. Rálátásom volt a „márkanév” megtalálásától egészen a marketingkommunikáció kialakulásáig. Jelen lehettem, mikor a márkához kapcsolódó új arculat tervezése megkezdődött, és megismerhettem azt, hogy egy már működő vállalkozás mely szempontokat tartja fontosnak a megújulásakor, miket tart értékeinek egy közel húsz éve piacon lévő, szinte ismeretlen cég, mikor igyekszik bevenni korunk egyik legnagyobb vívmányát: az internetet.
Láthattam azt, hogy kezdődik meg egy ilyen vállalkozás online marketingkommunikációja, hogyan választja meg a kommunikáció során használt felületeket, és milyen tartalmakat állít elő. Végül azt is megtudtam, hogy e beruházásnak mekkora hatása volt a vállalkozás értékesítésére, vagyis azt, hogy mennyit számít a jó marketing.



